CELEX: E2004G0001
Language: el
Date: 2004-02-05 00:00:00
Title: 2004/1/: Απόφαση της Μόνιμης Επιτροπής των Κρατών της ΕΖΕΣ αριθ. 1/2004/SC, της 5ης Φεβρουαρίου 2004 , για τη σύσταση γραφείου για το χρηματοδοτικό μηχανισμό του ΕΟΧ και το νορβηγικό χρηματοδοτικό μηχανισμό

30.11.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 332/34
            
         
      ΑΠΌΦΑΣΗ ΤΗΣ ΜΌΝΙΜΗΣ ΕΠΙΤΡΟΠΉΣ ΤΩΝ ΚΡΑΤΏΝ ΤΗΣ ΕΖΕΣ
   αριθ. 1/2004/SC
   της 5ης Φεβρουαρίου 2004
   για τη σύσταση γραφείου για το χρηματοδοτικό μηχανισμό του ΕΟΧ και το νορβηγικό χρηματοδοτικό μηχανισμό
   Η ΜΟΝΙΜΗ ΕΠΙΤΡΟΠΗ ΤΩΝ ΚΡΑΤΩΝ ΤΗΣ ΕΖΕΣ,
   Έχοντας υπόψη:
   τη συμφωνία για τον Ευρωπαϊκό Οικονομικό Χώρο, όπως έχει προσαρμοστεί με το πρωτόκολλο για την προσαρμογή της συμφωνίας για τον Ευρωπαϊκό Οικονομικό Χώρο (εφεξής: συμφωνία ΕΟΧ),
   τη συμφωνία σχετικά με τη συμμετοχή της Δημοκρατίας της Τσεχίας, της Δημοκρατίας της Εσθονίας, της Δημοκρατίας της Κύπρου, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Δημοκρατίας της Σλοβακίας στον Ευρωπαϊκό Οικονομικό Χώρο (εφεξής: συμφωνία για τη διεύρυνση του ΕΟΧ),
   το πρωτόκολλο 38α σχετικά με το χρηματοδοτικό μηχανισμό του ΕΟΧ που ενσωματώθηκε στη συμφωνία ΕΟΧ με τη συμφωνία για τη διεύρυνση του ΕΟΧ,
   τη συμφωνία μεταξύ του Βασιλείου της Νορβηγίας και της Ευρωπαϊκής Κοινότητας σχετικά με τη θέσπιση νορβηγικού χρηματοδοτικού μηχανισμού για την περίοδο 2004-2009,
   την απόφαση της μόνιμης επιτροπής των κρατών της ΕΖΕΣ αριθ. 4/2003/ΜΕ, της 4ης Δεκεμβρίου 2003, για τη σύσταση προσωρινής επιτροπής χρηματοδοτικού μηχανισμού ΕΟΧ,
   ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
   Άρθρο 1
   1.   Ιδρύεται γραφείο για το χρηματοδοτικό μηχανισμό του ΕΟΧ για την περίοδο 2004-2009 και το νορβηγικό χρηματοδοτικό μηχανισμό.
   2.   Το γραφείο επικουρεί στη διαχείριση του χρηματοδοτικού μηχανισμού του ΕΟΧ και του νορβηγικού χρηματοδοτικού μηχανισμού.
   3.   Το γραφείο επικουρεί επίσης στη διαχείριση του χρηματοδοτικού μέσου του ΕΟΧ 1999-2003 καθώς και του χρηματοδοτικού μηχανισμού ΕΟΧ 1994-1998.
   4.   Η μονάδα του χρηματοδοτικού μέσου που λειτουργεί στη Γραμματεία της ΕΖΕΣ ενσωματώνεται στο νέο γραφείο. Όσον αφορά τον χρηματοδοτικό μηχανισμό ΕΟΧ, το γραφείο υποβάλλει έκθεση στην προσωρινή επιτροπή χρηματοδοτικού μηχανισμού του ΕΟΧ έως τη θέση σε ισχύ της συμφωνίας για τη διεύρυνση του ΕΟΧ, και στη συνέχεια στη νέα επιτροπή χρηματοδοτικού μηχανισμού του ΕΟΧ.
   5.   Όσον αφορά το νορβηγικό χρηματοδοτικό μηχανισμό, το γραφείο υποβάλλει έκθεση στις νορβηγικές αρχές.
   6.   Το γραφείο υπάγεται διοικητικά στη Γραμματεία της ΕΖΕΣ. Το γραφείο διαθέτει χωριστό διοικητικό προϋπολογισμό, ο οποίος χρηματοδοτείται από τα ταμεία σε αναλογία που υπολογίζεται βάσει των αντιστοίχων δαπανών τους.
   7.   Ο διευθυντής του γραφείου διορίζεται από τη μόνιμη επιτροπή κατόπιν πρότασης της προσωρινής επιτροπής χρηματοδοτικού μηχανισμού του ΕΟΧ.
   Άρθρο 2
   Η παρούσα απόφαση τίθεται αμέσως σε ισχύ.
   Άρθρο 3
   Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
   
      Βρυξέλλες, 5 Φεβρουαρίου 2004
      
         
            Για τη μόνιμη επιτροπή
         
         
            Ο πρόεδρος
         
         Η Α.Υ. ο Πρίγκιπας Νικόλαος του ΛΙΧΤΕΝΣΤΆΙΝ
         
         
            Ο Γενικός Γραμματέας
         
         William ROSSIER